ŠOLSKI CENTER SLOVENJ GRADEC

 **GIMNAZIJA**

Gosposvetska cesta 2

2380 Slovenj Gradec

**HIŠNI RED GIMNAZIJE SLOVENJ GRADEC V ČASU IZREDNIH RAZMER**

**(nevarnost širjenja okužbe SARS-CoV-2)**

Slovenj Gradec, 14. maj 2020

**I. UVOD**

Pojav novega koronavirusa pomeni dodatno tveganje v življenju in potrebo po spremembi obnašanja ter prilagoditvah. Najpomembnejši ukrep za nadzor okužbe je, da bolni ostanejo doma. Higiena kihanja in kašlja ter vzdrževanje primerne razdalje sta ključnega pomena za omejevanje širjenja virusa in drugih mikroorganizmov s kapljicami, medtem ko je higiena rok in zlasti izogibanje dotikanju obraza z nečistimi rokami pomembna za preprečevanje posrednega stika z mikroorganizmi. Povečana fizična razdalja med ljudmi zmanjšuje možnost okužbe, še preden se pojavijo znaki in simptomi bolezni.

Ukrepi proti širjenju okužbe so zato prednostno usmerjeni v:

- vzdrževanje zadostne medosebne razdalje in s tem v preprečevanje kapljičnega prenosa;

- redno umivanje rok in čiščenje oz. razkuževanje površin ter predmetov (roke vedno smatramo kot kontaminirane, izjema je le neposredno po njihovem umivanju ali razkuževanju).

Z upoštevanjem vseh navedenih ukrepov bomo zmanjšali možnost za okužbo in s tem ščitili sebe in druge. Za pravilno izvajanje samozaščitnih ukrepov mora odgovornost prevzeti vsak posameznik. Popolne varnosti ni.

Za zaščito tako dijakov kot profesorjev in ostalega osebja v šoli pred okužbo s SARS-CoV-2 je potrebno zagotoviti primerne pogoje ter jih seznaniti in doseči dosledno izvajanje vseh splošnih higienskih ukrepov:

• redno in temeljito umivanje rok z milom in vodo;

• v primeru, da voda in milo nista dostopna, si roke razkužimo z namenskim razkužilom za roke; razkužilo za roke je namenjeno samo zunanji uporabi. Možno je uporabljati tudi alkoholne razkužilne robčke (70%);

• umivanje ali razkuževanje rok je obvezno po vsakem prijemanju kljuk (npr. vstopanje v ali izstopanje iz učilnice, pri odhodu na stranišče ali prihodu iz stranišča), ograje stopnišča ali po dotikanju drugih površin;

• ne dotikajmo si obraza (oči, nosu in ust) z nečistimi/neumitimi rokami;

• upoštevajmo zadostno medosebno razdaljo, vsaj 1,5 do 2 metra;

• odsvetujemo zbiranja v skupinah na celotnem območju šole;

• upoštevanje pravilne higiene kašlja (preden zakašljamo/kihnemo, si pokrijemo usta in nos s papirnatim robčkom ali zakašljamo/kihnemo v zgornji del rokava); papirnat robček po vsaki uporabi odvržemo med odpadke in si nato umijemo roke z milom ter vodo;

• zaprte prostore večkrat dnevno temeljito prezračimo, priporočamo po vsaki uri oziroma med maturo po posameznem izpitnem sklopu (na stežaj odprta okna);

• razen dijakov in strokovnih delavcev šole naj v objekt šole ne vstopa nihče, eventualno najavljena oseba pa obvezno v spremstvu predstavnika šole in z obrazno masko;

• morebitne govorilne ure in pridobivanje informacij naj starši/dijaki opravijo po telefonu ali preko računalniške povezave;

• organiziranje dogodkov oziroma udeležba na njih (npr. koncerti, proslave, razstave, literarni večeri) je odsvetovana.

Splošna navodila za preprečevanje okužbe s povzročiteljem COVID-19 so dosegljiva na spletni strani: [https://www.nijz.si/sl/preprecevanje-okuzbe-z-virusom-sars-cov-2019.](https://www.nijz.si/sl/preprecevanje-okuzbe-z-virusom-sars-cov-2019)

**II. HIŠNI RED**

1. **člen**

*(prihod do šole)*

Priporočamo peš hojo, kolesarjenje, tudi individualni prevoz s strani staršev (brez združevanja dijakov), organiziran pa je tudi že javni promet, kjer je potrebno dosledno spoštovati njihova navodila za zaščito potnikov.

1. **člen**

*(splošna pravila)*

Pouk lahko obiskujejo le zdravi dijaki in profesorji, ki so brez znakov akutne okužbe dihal.

Ob ponovnem vstopu v šolo dijaki prinesejo podpisano izjavo staršev oziroma polnoletnega dijaka pred vstopom dijaka v šolo ob sproščanju ukrepov za zajezitev širjenja COVID-19.

1. **člen**

*(potek pouka)*

1. ura: 7.50–8.35

2. ura: 8.40–9.25

3. ura: 9.30–10.15

4. ura: 10.30–11.15

5. ura: 11.20–12.05

6. ura: 12.10–12.55

7. ura: 13.00–13.45

8. ura: 13.50–14.35

1. **člen**

*(splošna pravila)*

Šola je odprta za dijake vsak dan od 7.30 do konca pouka.

Dijaki na začetek pouka počakajo v matični učilnici, kjer se zadržujejo tudi med odmori. Zadrževanje na hodnikih ni dovoljeno, zapuščanje šole med prostimi urami ni zaželeno.

Pouk poteka po prilagojenem urniku, zamujanje k pouku in predčasno odhajanje od pouka je dijakom dovoljeno samo v dogovoru z razredničarkami. Prestavljanje ur pouka in učilnic brez dovoljenja ravnatelja ni dovoljeno. Med šolskimi odmori, vključno s šolsko malico, dijaki ne zapuščajo učilnic, razen za odhod v sanitarije.

Dijaki in zaposleni upoštevajo **zadostno medosebno razdaljo, vsaj 1,5 do 2 metra** **ter pri gibanju po šoli povsod nosijo zaščitno obrazno masko**. Snamejo jo lahko le, ko sedijo pri pouku ali pri opravljanju maturitetnih izpitov, če je med njimi zagotovljena ustrezna varnostna razdalja.

Zadrževanje v skupinah oziroma druženje v parku pred vhodom v šolo ni dovoljeno.

Splošna pravila se lahko v času mature spremenijo po navodilih ravnatelja.

1. **člen**

 *(vstop v šolo)*

Dijaki so pred ponovnim prihodom v šolo po šolski e-pošti obveščeni o organizaciji pouka:

• o učilnici, v kateri bodo imeli v tem času pouk;

• o pravilih ravnanja v šoli v času epidemije COVID-19;

• o navodilih za preprečevanje okužbe;

• o tem, kaj naj prinesejo s seboj (npr. šolske potrebščine, voda v plastenkah, eventualna dodatna oblačila, saj se bo prostore veliko zračilo, itd.)

Dijaki **v šolo vstopajo posamično, pri tem ohranjajo 1,5 do 2** metra medosebne razdalje.

Podajalniki razkužil so nameščeni ob vhodih v šolo, v vseh sanitarijah ter v vsaki učilnici.

Šola bo v času pouka zaprta za zunanje obiskovalce, ki morajo zato svoj prihod vnaprej napovedati. Govorilne ure s starši se opravijo preko telefonov in elektronske pošte.

**Vstop v šolo je dovoljen le s pravilno nameščeno obrazno masko.**

1. **člen**

 *(red pri izvajanju šolskega dela)*

Pouk poteka v matičnih učilnicah.

Za red in disciplino pri pouku so odgovorni profesorji in dijaki.

Dijaki so dolžni aktivno sodelovati pri pouku in upoštevati navodila za delo. Drugih dijakov in učitelja ne smejo ovirati in motiti pri delu.

Med poukom morajo imeti dijaki mobilne telefone in ostale elektronske naprave izključene, razen če njihovo uporabo dovoli učitelj pri pouku ali izvajanju dejavnosti.

K pouku morajo dijaki prinašati vse zahtevane pripomočke (učbenike, delovne zvezke, učna gradiva, ipd.). Učnih pripomočkov in učbenikov si iz higienskih razlogov ni dovoljeno izposojati.

V dogovoru se lahko del pouka še vedno organizira tudi na daljavo.

Dijaki so dolžni upoštevati stalni sedežni red, ki bo določen prvi dan povratka v šolo.

Morebitno tiskano učno gradivo dijakom deli in pobira profesor, ki si je pred in po tem umil ali razkužil roke.

1. **člen**

 *(učilnica)*

Pred začetkom pouka bodo vse učilnice že temeljito prezračene. Kasneje naj okna odpira in zapira samo profesor.

Vrata učilnice naj bodo odprta do začetka pouka, tako da je čim manj dotikov kljuke. V vsaki učilnici je milo, papirnate brisačke ter razkužilo. Nameščena je tudi infografika z navodili pravilne uporabe mask in izobešen plakat s splošnimi higienskimi ukrepi.

Maturanti bodo po povratku v šolo imeli pouk v naslednjih matičnih učilnicah:

- 4.a (19 dijakov) v učilnicah številka 6 (12 dijakov) in 7 (7 dijakov) – za vstop v šolo uporabljajo glavni vhod v pritličju šole (iz mestnega parka);

- 4. b (26 dijakov) v učilnicah številka 4 in 5 (v dveh skupinah po 13 dijakov) – za vstop v šolo uporabljajo spodnji glavni dijaški vhod (iz mestnega parka);

- 4. c (26 dijakov) v učilnicah številka 2 (12 dijakov) in 3 (14 dijakov) – za vstop v šolo uporabljajo spodnji glavni dijaški vhod (iz mestnega parka)

Pisna preverjanja znanja ter del pouka izbirnih predmetov se lahko izvede tudi v šolskem amfiteatru, kjer so označena mesta v ustrezni razdalji 2 metra med udeleženci.

1. **člen**

 *(dežurstvo profesorjev)*

Dežurstvo opravljajo profesorji in oba laboranta. Razpored dežurnih pripravi vodstvo šole, njihova imena pa so objavljena na oglasnih deskah zbornice in šole (po predhodnem obvestilu po elektronski pošti).

Dežurstvo se izvaja v šoli, v garderobah in na zunanjih površinah šole.

1. **člen**

*(naloge dežurnih profesorjev)*

Dežurni

* nadzira prihod dijakov v šolo;
* nadzira gibanje po skupnih površinah in nadzira izvajanje varnostnih ukrepov;
* med odmori spremlja gibanje dijakov v šolskih prostorih in na zunanjih površinah;
* o ugotovljenih nepravilnostih in kršitvah šolskih pravil obvesti razrednika in ravnatelja.
1. **člen**

 *(garderoba)*

Garderobe se v času izrednih razmer ne sme uporabljati. Vstop do omaric lahko posamezniku izjemoma pred začetkom ali po koncu pouka dovoli ravnatelj šole, ki uredi nadzor dežurnega profesorja za vstop v garderobo in poskrbi za ustrezno razkuževanje prostora.

1. **člen**

 *(odmori, šolska malica)*

Med šolskimi odmori dijaki ne zapuščajo učilnic. Priporočamo, da dijaki ob svoji mizi stoje naredijo nekaj razgibalnih vaj, ki pa naj ne povzroče pospešenega dihanja.

Pred malico si s čistimi rokami previdno odstranijo masko ter jo zavržejo v za to pripravljen koš za odpadke oz. če je pralna jo shranijo v vrečko. Pred hranjenjem naj si roke ponovno umijejo oziroma razkužijo, postopek pa ponovijo tudi končanem hranjenju ter si s čistimi rokami spet nadenejo masko.

Dijake se dosledno spodbuja k rednemu in pravilnemu umivanju rok (npr. po kihanju, kašljanju, pred in po malici itd.).

1. **člen**

 *(sanitarije)*

Vsi dijaki uporabljajo v času prisotnosti na šoli dijaške sanitarije v kleti. Pri tem so dolžni skrbeti za zagotavljanje primerne medosebne razdalje. Okna sanitarij bodo ves čas odprta. Vrata naj dijaki po možnosti odpirajo s komolcem oz. s pomočjo čiste papirnate brisače. V sanitarijah bo na voljo milo in papirnate brisače.

1. **člen**

 *(odhod domov)*

Po končanem pouku naj dijaki iz šole izstopajo posamično, pri tem naj stalno ohranjajo 1,5 do 2 metrsko medosebno razdaljo.

Zadrževanje v skupinah oz. druženje na funkcionalnem zemljišču pred vhodom v šolo ni dovoljeno.

1. **člen**

 *(obveščanje dijakov)*

Za obveščanje dijakov šola uporablja spletno stran, oglasno desko in šolsko elektronsko pošto, zato so dijaki dolžni spremljati obvestila na enem od naštetih medijev.

Dijakom preko šolske elektronske pošte posredujejo informacije tudi razredniki in drugi profesorji.

1. **člen**

 *(veljavnost)*

Ta hišni red je pripravljen na podlagi Higienskih priporočil srednjim šolam ob vračanju dijakov v šole (NIJZ, maj 2020). Velja za čas izrednih razmer nevarnosti širjenja okužbe z virusom SARS-CoV-2.

 Ravnatelj Gimnazije Slovenj Gradec

 mag. Stane Berzelak